Friday, April 8, 2016
EMERGENCY SHELTER ASSISTANCE, INTED TI DSWD R01 GAPU ITI TYPHOON EGAY
Cabugao, Ilocos Sur – Inawat ti 179 a recipients nga umili a nadadaelan ti pagtaenganda kadagiti kallabes a panagbagyona babaen iti panangited ti Department of Social Welfare and Development (DSWD) a naidalan iti LGU-Cabugao idi Abril 7, 2016 iti Cabugao Conference Building, Cabugao, Ilocos Sur.
Buklen dagiti immawat dagiti maseknan ti totally-damaged (10 a katao) ken 169 a bilang ti partially-damaged ti balayda. Sag-P10,000 ti inawat ti totally-damaged idinto ta P5,000 ti partially-damaged.
Nasangaili ti Munisipio dagiti Paying Team ti DSWD Regional Office 1 ken tinulongan dagiti Staff ti MSWDO nga idauluan ni MSWD Officer Lydia S. Gazmen iti pannakaurnos dagiti papeles dagiti nag-claim nga umili sakbay nga inawatda ti mabatayanda a gatad.
Sakbay a nairugi ti Pay-out ket kimmablaaw ken nagyaman ni Mrs. Gazmen. Inlawlawagna ti pakabuklan ti Emergency Shelter Assistance (ESA) ti DSWD Region 1 ket pagyamananna iti agtultuloy a panagtarabay ti LGU-Cabugao nga idauluan ni Mayor Edgardo “Ediboy” S. Cobangbang, Jr. kasta metten kadagiti Opisiales ti DSWD ta adda daytoy a saranay kadagiti nadadaelan ti balayda iti naglabas a Bagyo Egay.
Nagsarita ni Mayor Edgardo “Ediboy” S. Cobangbang, Jr. Kimmablaaw ken nagyaman iti daytoy a dimteng manen a tulong manipud iti nasional a gobierno a naidalan iti rehion, probinsial ken munisipal a benneg. Innayon ni Mayor Ediboy a daytoy ti mangipakita a dagiti empleado, department heads ken naelektaran nga opisiales ti munisipio ket ammoda a tuntonen ti pundo a sumangpet para kadagiti kailianda nga aggatad ti P945,000 a direkta nga awaten dagiti benepisiario.
Insupusopna a daytoy a kabaelanda a mangpasangpet ti pundo ket maigapu iti napintas a kammayetda nga Opisiales ti Gobierno Lokal nangruna iti MSWDO nga idauluan ni MSWD Officer Mrs. Lydia S. Gazmen.
Imbatad manen ti Ama ti ili iti mariknana a ragsak ta ammoda a tuntonen ti karbenganda a serbisio iti sidong dagiti maseknan nga Ahensia.
Iti pannakiuman ti Web In-Action kadagiti immawat ti tulong ket impeksada ti nalaus a panagyamanda iti Gobierno Munisipal nga idauluan ni Mayor Ediboy kasta metten iti DSWD ta makatulong a dakkel kadakuada daytoy nga inawatda a gatad. # (Web In-Action)
Posted by Bayan ng Cabugao, Ilocos Sur at 2:47 PM
Subscribe to: Post Comments (Atom)
eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn tgl_Latn eng_Latn